b'\n_START_ARTICLE_\nTop Gun\n_START_SECTION_\nHandling\n_START_PARAGRAPH_\nTop Gun er en skole for amerikanske elitepiloter, hvor Tom Cruise spiller den yderst uansvarlige og ustyrlige jagerpilot, Pete "Maverick" Mitchell, der ikke viger tilbage fra at overflyve kontrolt\xc3\xa5rne._NEWLINE_Filmen \xc3\xa5bner med et ansp\xc3\xa6ndt m\xc3\xb8de mellem nogle sovjetiske MIG-28\'ere (spillet af Northrop F-5 Freedom Fighters) og Maverick og hans wingman Cougar. Cougar bliver s\xc3\xa5 chokeret, at han ikke er i stand til selv at lande sit fly. Maverick guider modigt, men ogs\xc3\xa5 imod alle ordrer, Cougar til landing. I m\xc3\xb8det med MIG\'sne laver Maverick en meget farlig (og meget urealistisk) man\xc3\xb8vre, hvor han med bunden i vejret l\xc3\xa6gger sig over den ene MIG og Goose tager et billede af den russiske pilot._NEWLINE_Sikkert p\xc3\xa5 d\xc3\xa6k ops\xc3\xb8ger Cougar kaptajnen og afleverer sine "vinger", han vil ikke l\xc3\xa6ngere flyve jagerfly. Kaptajnen skal sende nogen fra eskadrillen til Miramar, hvor eliteskolen Top Gun h\xc3\xb8rer hjemme. Bes\xc3\xa6tningen der bliver sendt af sted er Maverick og Goose._NEWLINE_Aftenen f\xc3\xb8r kurset starter, er Maverick og Goose p\xc3\xa5 bar. Her bliver Maverick meget interesseret i en kvinde, der dog afviser ham. Da kurset dagen efter starter, viser det sig, at kvinden, Charlotte "Charlie" Blackwood, er en civil instrukt\xc3\xb8r p\xc3\xa5 kurset. Da hun finder ud af at Maverick var piloten der lavede den man\xc3\xb8vre, bliver hun interesseret i Maverick. P\xc3\xa5 overfladen er der dog kold luft imellem dem, men i det skjulte opst\xc3\xa5r der hed romantik._NEWLINE_Under en af tr\xc3\xa6ningsmissionerne opst\xc3\xa5r en situation hvor Mavericks fly kommer ind i et "flat spin" og Maverick og Goose har intet andet valg end at skyde sig ud. Ved ulykken br\xc3\xa6kker Goose nakken og d\xc3\xb8r. Efterf\xc3\xb8lgende bliver Maverick frikendt for ansvar, ulykken var h\xc3\xa6ndelig._NEWLINE_Efterf\xc3\xb8lgende mister Maverick modet til at flyve og best\xc3\xa5r lige akkurat kurset med minimums point. Ved ceremonien efter kurset, opst\xc3\xa5r der pludselig en situation og hele holdet bliver sendt i kamp. Mens kampene st\xc3\xa5r p\xc3\xa5 er Maverick initiativl\xc3\xb8s, men til sidst vender gnisten tilbage og Maverick g\xc3\xa5r ind i kampen. Og med Mavericks indsats vender billedet og amerikanerne g\xc3\xa5r ud af kampen som sejrherre. Og Mavericks rival fra kurset, Iceman, anerkender endelig Maverick med ordene "You. You\'re still dangerous. You can be my wingman anytime!". Hvortil Maverick svarer "Bullshit! You can be mine!"'